b"\n_START_ARTICLE_\nJi\xc5\x99\xc3\xad Rusnok\n_START_SECTION_\nUtdanning og yrkeskarriere\n_START_PARAGRAPH_\nRusnok er utdannet ved Universitetet for \xc3\xb8konomi i Praha. _NEWLINE_Han startet sin yrkeskarriere i \xc2\xabStatens planleggingskomit\xc3\xa9\xc2\xbb, og jobbet senere i det f\xc3\xb8derale departementet for strategisk planlegging, der han ledet seksjonen for sosial strategi. Han jobbet en kort periode i det f\xc3\xb8derale departementet for arbeid og sosialtjenester. Fra 1992 til 1998 ledet han den sosial-\xc3\xb8konomiske avdelingen ved Czechoslovak Confederation of Trade Unions. I 1998 ble han viseminister i departementet for arbeid og sosialtjenester, og fra april 2001 til juli 2002 var han Tsjekkias finansminister. Etter dette var han industri- og handelsminister, fram til mars 2003. _NEWLINE_Fra 2003 til 2013 jobbet han i det internasjonale finanskonsernet ING sitt kontor som hadde ansvar for Tsjekkia og Slovakia. Samtidig, fra 2005 til 2012, var han president for det tsjekkiske pensjonsfondsforbundet, Association of Pension Funds of the Czech Republic og ogs\xc3\xa5 styreformann og generaldirekt\xc3\xb8r for ING PF AS. Han var styreformann i Committee for the Financial Market fra 2006 til 2009, dette er et r\xc3\xa5dgivende organ for styret i Tsjekkias nasjonalbank. Fra 2009 til 2013 var han president for Audit Public Oversight Council (tilsvarende Riksrevisjonen i Norge), og fra 2010 til 2013 var han medlem av regjeringens National Economic Council. _NEWLINE_Rusnok dannet p\xc3\xa5 oppdrag fra president Milo\xc5\xa1 Zeman et forretningsministerium i juni 2013, for \xc3\xa5 fungere som regjering etter Petr Ne\xc4\x8das' regjering. Han satt som statsminister fra 25. juni 2013 til 29. januar 2014. Den 1. mars 2014 ble han medlem av styret i Tsjekkias nasjonalbank, og 1. juli 2016 overtok han som sentralbanksjef etter Miroslav Singer."